./data/phi0914/phi00133/phi0914.phi00133.perseus-lat1.xml
Titus Livius (Livy)
primi omnium regis Antiochi vocati legati sunt  iis eadem fere, quae Romae egerant, verba sine fide rerum iactantibus nihil iam perplexe,              ut ante, cum dubiae res incolumi Philippo erant, sed aperte denuntiatum, ut excederet Asiae urbibus, quae Philippi aut Ptolomaei regum fuissent, abstineret liberis civitatibus, neu quam lacesseret armis: et in pace et in libertate esse debere omnis ubique Graecas urbes               ante omnia denuntiatum, ne in Europam aut ipse transiret aut copias traiceret          dimissis regis legatis conventus civitatum gentiumque est              haberi coeptus; eoque maturius peragebatur, quod decreta decem legatorum in civitates nominatim pronuntiabantur               Orestis — Macedonum ea gens est —, quod primi ab rege defecissent, leges suae redditae  Magnetes et Perrhaebi et Dolopes liberi quoque pronuntiati          Thessalorum genti praeter libertatem concessam Achaei Phthiotae dati, Thebis Phthioticis et Pharsalo excepta               Aetolos de Pharsalo et Leucade postulantes, ut ex foedere sibi restituerentur, ad senatum reiecerunt               Phocenses Locrensesque, sicut ante fuerant, adiecta decreti auctoritate iis contribuerunt               Corinthus et Triphylia et Heraea — Peloponnesi et ipsa urbs est —              reddita Achaeis  Oreum et Eretriam decem legati Eumeni regi, Attali filio, dabant dissentiente Quinctio; ea una res in arbitrium senatus reiecta est; senatus libertatem his civitatibus dedit Carysto adiecta          Pleurato Lychnidus et Parthini dati; Illyriorum utraque gens sub dicione Philippi fuerant  Amynandrum tenere iusserunt castella, quae per belli tempus Philippo capta ademisset